**GRADSKA KNJIŽNICA PREGRADA**

**PLAN RADA ZA 2021. GODINU**

Knjižnica Pregrada osnovana je u svibnju 1983. godine. Od početka 2002. godine djeluje kao samostalna ustanova pod nazivom Gradska knjižnica Pregrada.

Zadaća knjižnice je poticanje, informiranje i podržavanje sveukupnog razvoja zajednice, uz pružanje svih raspoloživih kvalitetnih usluga u okviru naše djelatnosti.

Glavni i osnovni izvor financiranja knjižnice su sredstva gradskog proračuna, dok se nabava opreme i knjižnog fonda djelomično financira sredstvima Ministarstva kulture, temeljem natječaja i uz osiguranje vlastitih sredstava.

U knjižnici su zaposlene tri djelatnice: ravnateljica knjižnice, pomoćna knjižničarka i spremačica-dostavljač.

Jedan dio računovodstveno-financijskih poslova za knjižnicu obavljaju gradske službe, a drugi dio obavlja se u knjižnici.

Radno vrijeme knjižnice za korisnike iznosi 36 sati tjedno, tj. knjižnica je otvorena ponedjeljkom i srijedom od 12,00 do 20,00 sati, utorkom i četvrtkom od 8,00 do 15,30 te subotom od 8,00 do 13,00 sati. Knjižnica je petkom zatvorena za korisnike, zbog obrade knjižnog fonda, financijskih i drugih stručnih poslova kao i organiziranja brojnih kulturnih aktivnosti, koje se odvijaju uglavnom u večernjim satima.

1. **NABAVA KNJIŽNE I NEKNJIŽNE GRAĐE**

Knjižnica će 2021. godine, kao i do sada, nastojati nabaviti sva potrebna nova izdanja, starija za kojima se ukaže potreba te posebno stručnu literaturu za sve brojnije studente.

Planiramo nabavu oko 900 svezaka, a u taj je broj uključen i planirani otkup knjiga od strane Ministarstva kulture.

Što se tiče periodike, nabavljat ćemo Jutarnji list, Zagorski list, Gloriju, Gospodarski list, Elle te razne časopise u uređenju eksterijera i interijera te kreativnim radionicama, a i druge, ako se za to ukaže potreba i interes naših korisnika.

Uz nabavu knjiga i periodike, planiramo i nabavu starih fotografija Pregrade, AV građe, igračaka i igara za djecu.

1. **ČLANOVI**

2021. godine planiramo upis oko 900 članova. Veće povećanje ne može se očekivati, obzirom da je broj upisanih članova u odnosu na broj stanovnika jako dobar i obzirom da sva mjesta u našoj okolici, osim Desinića, imaju knjižnicu.

Što se tiče strukture članstva, predviđamo da će 70% članova biti učenici i studenti, a 30% ostali.

1. **POSUDBA**

U knjižnici se odjednom mogu posuditi tri knjige na rok od 20 dana. Sve knjige, osim lektire, mogu se jedanput produžiti. Knjige iz referentne zbirke će se i nadalje moći koristiti samo u prostorijama knjižnice.

1. **OBRADA**

Nabavljene knjige će se inventarizirati te stručno obraditi – katalogizacija, klasifikacija, signiranje, i to u računalnom programu ZAKI, a zatim će se obraditi tehnički – lijepljenje barcodova i naljepnica za signaturu.

Računalni program knjižnice za nabavu, obradu i posudbu knjižne i neknjižne građe je program ZAKI, kojim je knjižnica povezana s Knjižnicama grada Zagreba te mrežom knjižnica u okviru navedenog programa.

1. **OPREMA I ODRŽAVANJE PROSTORA**

Zbog zastarjelosti sustava grijanja iduće godine planiramo rekonstrukciju sustava grijanja i uvođenje sustava hlađenja u cijeloj zgradi. Time bi se postigli optimalni uvjeti za rad, kao i za čuvanje knjižne i neknjižne građe.

Nabavu planiramo putem javljanja na natječaj Ministarstva kulture i medija Republike Hrvatske, uz osiguranje vlastitih sredstava.

1. **PRIHODI**

Za nabavu knjižne i neknjižne građe planiramo iznos od 102.000,00 kn. Planirana sredstva gradskog proračuna za nabavu knjiga iznose 37.000,00 kn te 7.000,00 kn za nabavu tiska, igračaka te AV građe.. Planirana sredstva Ministarstva kulture za nabavu knjižne i neknjižne građe iznose 53.000,00 kn, a Krapinsko-zagorske županije 5.000,00 kn.

Vlastiti izvor prihoda knjižnice su godišnja članarina i zakasnina za prekoračenje roka vraćanja knjiga.

Članarina će iznositi 50,00 kn za odrasle te 30,00 kn za učenike, studente i umirovljenike.

Zakasnina će iznositi 0,50 kn po knjizi i po danu.

Pravilo naše knjižnice je da se nakon upisa dva člana jedne obitelji, ostali članovi uže obitelji mogu besplatno upisati. Time pridonosimo upisu većeg broja članova, kao i većoj motivaciji za čitanje.

Planirana sredstva od članarine i zakasnine iznose 20.000,00 kn.

1. **KULTURNE AKTIVNOSTI**

U planu naših aktivnosti pokušat ćemo, kao i do sada, barem jednom mjesečno organizirati različite kulturne sadržaje.

Planiramo nekoliko predavanja, književne večeri, izložbe slika i prigodne programe vezane uz tradicionalne kulturne manifestacije – Noć muzeja, Noć knjige, Mjesec hrvatske knjige, Branje grojzdja i dr.

I nadalje ćemo redovito posjećivati kazališne predstave u Zagrebu i to u suradnji s Udrugom umirovljenika.

Planiramo, kao i do sada, suradnju s Plesnim studijom DIV, Glazbenom školom Pregrada, Muzejom grada Pregrade „dr. Zlatko Dragutin Tudjina“, TZ područja Srce zagorja, školama, Dječjim vrtićem Naša radost, kao i s udrugama i pojedincima s kojima nas veže odlična suradnja.

Sve naše aktivnosti ovisit će o epidemiološkoj situaciji.

1. **ZAKLJUČAK**

Vjerujemo da svojim radom i zalaganjem opravdavamo sva sredstva, pomoć i podršku koje dobivamo. Trudit ćemo se da naši korisnici u knjižnici dobiju svu potrebnu pomoć i literaturu, a ono što nemamo, posuditi ćemo, kao i do sada, putem međuknjižnične posudbe.

Knjižnica će organiziranjem raznih kulturnih sadržaja biti itekako vidljiva i prisutna u javnosti, a najbolja nagrada za naš posao i trud bit će zadovoljni posjetitelji i sudionici programa.

Uz stalno i kvalitetno obogaćivanje knjižnog fonda, nastojat ćemo i tehnički biti dobro opremljeni, kako bi bili na raspolaganju sve zahtjevnijim korisnicima, na obostrano zadovoljstvo.

I dalje ćemo se javljati na natječaje vezane uz nabavu knjižne i neknjižne građe, nabavu opreme te organiziranje kulturnih aktivnosti.

O svim našim planovima i događanjima zainteresirane ćemo obavijestiti putem medija i društvenih mreža, vlastitih i gradskih.

Svi podaci vezani uz knjižni fond dostupni su u našem elektronskom katalogu.

U vrijeme kada korisnik uz nekoliko klikova može iz svog doma doći do tražene informacije, mi smo i nadalje, uz kvalitetan knjižni fond, programe, lijepo uređeni prostor i ljubazno i stručno osoblje, mjesto gdje se redovito zalazi i ostvaruje međusobna interakcija.

Zahvaljujući razumijevanju i financiranju od strane Grada, kao i pomoći Ministarstva kulture i Županije, u svemu planiranom uglavnom i uspijevamo.

Ravnateljica

Draženka Gretić

KLASA: 612-04/20-01/57

URBROJ: 2214/01-380-20-1

Pregrada, 23. prosinca 2020.